15. aprillil 2014 esitatud hagi – komisjon versus McCarron Poultry
(kohtuasi T-226/14)
Kohtumenetluse keel: inglise
Pooled
Hageja: Euroopa Komisjon (esindajad: advokaat R. Van der Hout, L. Cappelletti ja F. Moro)
Kostja: McCarron Poultry Ltd (Killacorn Emyvale, Iirimaa)
Nõuded
Hageja palub Üldkohtul:
mõista kostjalt Euroopa Komisjoni kasuks välja võlgnetav summa 976 663,34 eurot, mis vastas põhisummale 900 662,25 eurot ja viivisele summas 76 001,09 eurot, mis on arvutatud 2,5% määraga ajavahemiku 1. detsember 2010 kuni 15. aprill 2014 eest;
mõista kostjalt Euroopa Komisjoni kasuks välja viivisintressina 61,69 eurot päevas alates 16. aprillist 2014 kuni kuupäevani, kui võlg on täielikult tasutud, ja
mõista kohtukulud välja kostjalt.
Väited ja peamised argumendid
Käesolev hagi on esitatud ELTL artikli 272 alusel ja selles palutakse Üldkohtul kohustada kostjat maksma Euroopa Komisjonile tagasi põhisumma 900 662,25 eurot koos viivisega seoses lepinguga nr NNE5/1999/20229 „Ühenduse teadusuuringute, tehnoloogiaarengu ja tutvustamistegevuse eriprogramm „Energia, keskkond ja säästev areng – B osa: energiaprogramm””.
Oma hagi toetuseks esitab Euroopa Komisjon ühe väite: komisjoni väidab, et kostja on oma lepingulisi kohustusi rikkunud, kuna ta ei ole komisjonile tagasi maksnud erinevust kostjale maksmisele tuleva liidu rahalise toetuse ja kostja poolt juba saadud toetuse kogusumma vahel. Kostjale maksmisele tulev rahaline toetus on väiksem kui see kogusumma, mille hageja ettemaksete ja vahemaksete vormis tegi. Komisjon väidab seetõttu, et lepingu alusel on kostja kohustatud võlgnetava summa tagasi maksma.